Epidemian tunnistaminen ja hallinta – alkuvaiheen toimenpiteet

|  |  |
| --- | --- |
| Laatija(t): | Mauranen Ella |
| Vastuuhlö: | Mauranen Ella |
| Hyväksyjä: | Koivula Irma |
| Kuvaus: | Epidemioiden yhteydessä tarvittavat toimenpiteet |

Epidemia tarkoittaa tavanomaisesta poikkeavaa määrää tautitapauksia. Epidemiaepäily herää joko kliinisten tapausten tai laboratoriotutkimusten perusteella. Jos tauti on harvinainen tai vaikea, voi jo 1 epäilty tapaus merkitä epidemian uhkaa vaatien välittömiä selvityksiä ja toimenpiteitä (esim. tuhkarokko, kurkkumätä-, meningokokki-epäily).

**Aloita potilaiden luettelointi**

Nimi, HT, oireluettelo, ensimmäisen oireen alkamispäivämäärä, näytteet päivämäärineen, tilaa tuloksille sekä altistustieto ja sairaalahoito.

Kirjaa potilaan tai/ja tiedon lähteen **puhelinnumero ja muut yhteystiedot** mahdollisia lisäselvityksiä ajatellen. Luetteloi tarvittaessa vastaavasti myös kontaktien tiedot + kontaktin laatu ja päivämäärä(t) (esim. NN:n tytär, käynyt NN:n luona 19.9.00).

**Ilmoita ja konsultoi varhain**

Ilmoita epäily vaikeasta tai laajasta epidemiasta tai sen uhasta puhelimitse tilanteesta riippuen:

* esimiehellesi
* epidemia-alueen päivystäville lääkäreille (terveyskeskukset, lasten ja aikuisten päivystyspoliklinikat)
* epidemia-alueen tartuntataudeista vastaaville lääkäreille
* infektiolääkärille tai/ja hygieniahoitajalle
* laitosepidemiassa: laitoskeittiöön (ruoka pois jakelusta ja talteen jääkaappiin tutkimuksia varten).
* terveystarkastajalle (jos epäilet ruoka-, vesi- tai ympäristöperäistä epidemiaa)
* vesiperäisessä epidemiaepäilyssä vesilaitoksen käyttöpäivystykseen
* eläinlääkärille
* matkatoimistolle
* Terveyden ja Hyvinvoinnin laitokselle

Ruoka- tai vesiperäistä epidemiaa epäiltäessä kunnan terveydensuojeluviranomaisen ennalta määräämän selvitysryhmän jäsen tekee Eviran epidemiaepäilyilmoituksen.

[Toimenpideohje ruokamyrkytysepidemian selvittäminen - potilasnäytteiden mikrobiologiset tutkimukset](http://www.julkari.fi/bitstream/handle/10024/90806/URN_ISBN_978-952-245-731-8.pdf?sequence=1)

[Ruoka- tai vesivälitteisen epidemian epäilyilmoitus ohje](http://www.evira.fi/portal/fi/tietoa%2Bevirasta/asiointi/sahkoinen%2Basiointi/elintarvikkeet/ruokamyrkytysepidemioiden%2Braportointi%2Brymy/)

Mikrobiologi tai infektiolääkäri konsultoi tarvittaessa valtakunnallisia asiantuntijoita erikoistutkimuksista (esim. mahdolliset uudet pikatutkimukset).

**Ylimääräisiä potilasnäytteitä talteen**

Jos epidemian aiheuttaja on epäselvä, ota muutamasta tuoreesta tyypillisestä tapauksesta ysköstä, oksennusta, ulostetta, virtsaa ja I-seerumia (mikrobi-x-va I) talteen mahdollisia myöhempiä lisätutkimuksia varten. Merkitse näytteisiin potilaan nimi, HT, näytteen laatu, näytteenottopäivämäärä, sairastumispäivämäärä ja epidemian työnimi. Näytteet voi panna jääkaappiin yön yli, jonka jälkeen sovitaan mitä niille tehdään (esim. pakastetaan ja päätetään myöhemmin). Ota II-seeruminäyte (mikrobi-x-va II) 1-2 viikon kuluttua.

**Leikkaus- ja obduktionäytteet**

Diagnostiikka jatkuu mahdollisissa leikkauksissa ja obduktioissa. Konsultoi infektiolääkäriä tai/ja mikrobiologia etukäteen.

**Varhainen keskitetty tiedotus**

Väestölle tarkoitetut tilannetiedotukset ja toimintaohjeet levitetään varhain tiedotusvälineiden kautta. Merkityksettömätkin erot eri tahojen tiedotuksessa saattavat aiheuttaa kyselyruuhkia. Tiedotus keskitetään siksi yhdelle henkilölle.

**Epidemian selvittämisen osa-alueet**

1. Tartunnan lähde: kotimainen/ulkomainen, yhteiskunta/laitos, ihminen/eläin /ruoka/vesi/ilma
2. Tartuntatiet
3. Aiheuttajamikrobi (tai mikrobin toksiini, muu myrkky, saaste)
4. Tarvittaessa sabotaasin, biologisen aseen ja kemiallisen aseen mahdollisuuden selvittäminen

**Epidemian selvitysryhmä**

Epidemia-alueella muodostetaan välittömästi epidemian selvitysryhmä. Mikäli epidemia koskee vain yhtä kuntaa, noudatetaan ryhmää muodostettaessa ruokamyrkytysepidemioista annettuja ohjeita soveltuvin osin. Mikäli epidemia on vaikea tai se koskee useita kuntia, selvitysryhmään kuuluvat yleensä:

* epidemia-alueen terveyskeskusten ja sairaaloiden edustajat (esim. tartuntataudeista vastaava lääkäri ja hoitaja sekä terveystarkastaja)
* infektiolääkäri tai tartuntataudeista vastaava lääkäri
* hygieniahoitaja (yhteyshenkilö)
* mikrobiologi
* hallinnon edustajia
* muita asiantuntijoita tilanteen mukaan
* avustajia

Selvitysryhmän vetäjät ja avustajat vapautetaan muista tehtävistä. Ryhmä kokoontuu tarvittaessa päivittäin. Se toimii yhteistyössä muun terveydenhuoltojärjestelmän kanssa, mutta sillä tulee olla riittävästi hallinnollista päätösvaltaa kiireellisten toimenpiteiden toteuttamista varten.

Kaikki tautitapaukset ilmoitetaan sovitulla tavalla selvitysryhmän yhteyshenkilölle. Ryhmä seuraa epidemian kulkua, konsultoi, koordinoi ja selvittää epidemian syyt sekä tiedottaa ja antaa terveydenhuoltohenkilökunnalle ja väestölle ohjeita epidemian pysäyttämiseksi (keskitetty tiedotus). Epidemian loputtua se tiedottaa poikkeusjärjestelyjen purkamisesta. THL:n asiantuntijat voivat tarvittaessa osallistua epidemian selvittämiseen ja pysäyttämiseen.

**Eristys ja kohortointi**

Potilaat eristetään infektion vaatimalla tavalla. Eristyshuoneiden loppuessa potilaat kohortoidaan. tai tilaeristetään ([Tilaeristys](https://intra.psshp.fi/Haku/Sivut/ohjetulokset.aspx?k=OHJE-2017-00284))

Tarvittaessa myös henkilökunta kohortoidaan: muodostetaan kaksi toisistaan eristettyä työryhmää, joista toinen hoitaa pelkästään epidemiapotilaita ja toinen pelkästään muita potilaita. Kohortointi koskee kaikkia ammattiryhmiä ympäri vuorokauden koko epidemian ajan. Epidemiakohorttiin valitaan ensisijaisesti eristystyöskentelyyn tottuneita, kokeneita työntekijöitä, joilla on voimassa olevat rokotukset kyseistä tautia vastaan.

**Muun toiminnan supistaminen**

Kotiutetaan hyväkuntoisia potilaita, jotka eivät ole altistuneet tartunnalle, sekä vähennetään jonopotilaiden kutsumista ja elektiivisiä leikkauksia. Näin vapautuu paikkoja, henkilökuntaa ja laitteita (esim. respiraattoreita).

**Muut järjestelyt**

* Rokotetaan lisää henkilökuntaa
* Järjestetään pikakoulutusta
* Ehkäistään henkilökunnan ylirasittuminen
* Kutsutaan ulkopuolista henkilökuntaa, joka sijoitetaan ei-epidemiakohorttiin
* Rajoitetaan vierailuja

**Loppuraportti**

Epidemiaselvitysryhmä laatii yhteenvedon, jossa arvioidaan myös torjuntatoimien tarkoituksenmukaisuus, onnistuminen ja kustannukset sekä luetellaan opetukset seuraavaa epidemiaa ajatellen.

**Ympäristöterveyden erityistilanteiden opas**

[Ympäristöterveyden erityistilanteet (STM julkaisuja 2014:21)](http://julkaisut.valtioneuvosto.fi/bitstream/handle/10024/70333/URN_ISBN_978-952-00-3546-4.pdf)